Návrh

Zákon
z .......... 2004,

ktorým sa mení a dopĺňa zákon Slovenskej národnej rady č. 30/1992 Zb. o  Slovenskej poľnohospodárskej a potravinárskej komore v znení zákona č. 448/2001 Z. z. 

	Národná rada Slovenskej republiky sa uzniesla na tomto zákone:

Čl. I

	Zákon Slovenskej národnej rady č. 30/1992 Zb. o Slovenskej poľnohospodárskej a potravinárskej komore v znení zákona č. 448/2001 Z. z. sa mení a  dopĺňa takto:

1.  V § 1 ods. 1 sa slovo „Nitre“ nahrádza slovom „Bratislave“.

2.  § 2 znie:
„§ 2

		(1) Členmi komory sa môžu stať  fyzické osoby a právnické osoby, ktoré vykonávajú podnikateľskú činnosť v poľnohospodárstve, potravinárstve a v biologických, technických a v obchodných službách pre poľnohospodárstvo a potravinárstvo.

		(2)  Členmi komory sa môžu stať aj samosprávne organizácie združujúce fyzické osoby a právnické osoby, ktoré vykonávajú podnikateľskú činnosť v oblastiach uvedených v odseku 1.

		(3) Členmi komory sa môžu stať aj iné fyzické osoby a právnické osoby, ako sú uvedené v odsekoch 1 a 2.

		 (4) Členstvo v komore vzniká na základe písomnej prihlášky dňom prijatia za člena komory. Členstvo v komore zaniká dňom doručenia písomnej žiadosti člena komory o zrušenie členstva v komore. 

           (5) Podrobnosti o vzniku a zániku členstva v komore upravia stanovy komory.“.

3.  V § 3 ods. 1 písmeno b) znie:
      „b) využívajú odborné stanoviská a návrhy komory pri príprave koncepcií rozvoja, všeobecne záväzných právnych predpisov a opatrení na ich vykonávanie, správy o stave poľnohospodárstva za príslušný kalendárny rok a ustanovujú zástupcov komory do odborných a poradných orgánov ministerstva,“.

4.  V § 3 ods. 1 sa vypúšťa písmeno c).
	Doterajšie písmeno d) sa označuje ako písmeno c).

5.  V § 4 ods. 1 sa za slovo „činnosť“ vkladajú slová „poradenskú činnosť a edičnú činnosť“, a na konci sa pripája táto veta: „Komora spolupracuje v oblasti odborného vzdelávania so vzdelávacími inštitúciami Ministerstva školstva Slovenskej republiky a Ministerstva pôdohospodárstva Slovenskej republiky.“.

6. V § 5 odseky 2 a 3 znejú:
		„(2) Regionálna komora vzniká rozhodnutím ustanovujúceho valného zhromaždenia o jej založení, prijatím stanov a zvolením orgánov. Spôsob zvolania a ďalšie podmienky konania ustanovujúceho valného zhromaždenia regionálnej komory a spôsob jej rozhodovania upravia stanovy komory.

		 (3) Regionálna komora plní úlohy uvedené v § 3 vo vzťahu k dotknutým orgánom miestnej štátnej správy^2) a územnej samosprávy v rozsahu a spôsobom určeným stanovami komory.“.

		Poznámka pod čiarou k odkazu 2 znie:
     „2)    Zákon č. 518/2003 Z. z., ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a o zmene niektorých zákonov a o zmene niektorých zákonov.
               Zákon č. 519/2003 Z. z., ktorým sa mení a dopĺňa zákon Slovenskej národnej rady č. 100/1977 Zb. o hospodárení v lesoch a štátnej správe lesného hospodárstva v znení neskorších predpisov a o zmene zákona Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov a o zmene niektorých zákonov.“.

7. 	V § 7 ods. 1 písm. b) sa slová „jedného roka“ nahrádzajú slovami „ktorého dĺžku upravia stanovy komory“.

8.  V § 7 odsek 3 znie:
		„(3)  Valné zhromaždenie sa skladá z delegátov. Počet delegátov, spôsob ich voľby a spôsob rozhodovania valného zhromaždenia určujú stanovy komory.“.

9.   V § 7 ods. 6 sa slovo „dvakrát“ nahrádza slovom „jedenkrát“.

10.  V § 8 ods. 3 sa slovo „šesťkrát“ nahrádza slovom „štyrikrát“ a slová „je naviac tri roky“ nahrádzajú slovami „upravia stanovy komory“.

11. V § 10 ods. 2 sa slová „je tri roky“  nahrádzajú  slovami „upravia stanovy komory“. 

12.  V § 10 ods. 3 sa slovo „šesťkrát“ nahrádza slovom „štyrikrát“ a slová „je najviac tri roky“ sa nahrádzajú slovami „upravia stanovy komory“.

13. V § 12 ods. 1 sa bodka na konci nahrádza čiarkou a na konci sa pripájajú tieto slová: „príjmov za realizáciu podporných programov, vzdelávacích a poradenských činností.“.

14. V § 14 sa za odsek 2 vkladajú nové odseky 3 a 4, ktoré znejú:
		 „(3) Regionálna komora môže vzniknúť so súhlasom komory aj na komoditnom princípe. Minimálny počet členov takto vzniknutej komory upravia stanovy komory.

		  (4) Ustanovujúce valné zhromaždenie regionálnej komory, ktorá vznikla podľa odseku 3,  sa  môže  uznášať len ak sa  na ňom zúčastnia aspoň  dve tretiny členov podľa § 2 ods. 1 a 2, ktorí vznik komory iniciovali.“.

		   Doterajší odsek 3 sa označuje ako odsek 5.

15.  Za § 15 sa vkladá  § 15a, ktorý znie:
„§ 15a

		  (1) Komora je povinná do šiestich mesiacov od 1. decembra 2004 uviesť svoje stanovy do súladu s týmto zákonom. 

		   (2) Ak komora svoje stanovy neuvedie do súladu s týmto zákonom v lehote podľa odseku 1, uplynutím uvedenej lehoty strácajú svoju platnosť.“.

Čl. II

	Tento zákon nadobúda účinnosť 1. decembra 2004.